Il-Gvern għadda t-titlu ghall-amministrazzjoni ta’ bicca art lill-Kunsill tas-Swieqi biex jużaha bħala ċentru ċiviku tal-lokalità. L-art tinsab fi Triq il-Keffa u tinkludi ġnien u uffiċini għall-kunsill. Il-post kien inbena f’temp ta’ sitt xhur fl-2012 u ġie inawgurat fi Frar tas-sena l-oħra. Il-kuntratt tad-devoluzzjoni għadda lill-kunsill immexxi mis-Sindku Noel Muscat mis-Segretarju Parlamentari responsabbli mill-artijiet tal-Gvern Michael Farrugia. Il-kunsill tas-Swieqi għalhekk mistenni li jċaqlaq l-uffiċini tal-kunsill minn Triq Sant’Andrija għall-post il-ġdid. Din hi l-ewwel binja pubblika li għaddiet f’idejn il-lokalità tas-Swieqi li llum għandha popolazzjoni ta’ 11 -il elf ruħ. Is-Sindku Noel Muscat qal li din id-devoluzzjoni tfisser immens għall-komunità tas-Swieqi li qatt ma kellha għajnuna mill-istat bħal pereżempju bini ta’ akkomodazzjoni soċjali, skola jew għassa. Is-Sur Muscat qal li l-binja tinkludi post għall-għassa tal-pulizija li l-komunità tas-Swieqi tant għandha bżonn. TVM.com.mt hu nfurmat li fis-Swieqi qed tinġabar petizzjoni biex il-korp tal-pulizija jiftaħ għassa fis-Swieqi biex ir-residenti ma’ jibqawx jinqdew mill-għassa ta’ San Ġiljan.